title: 2013/106/UE: Decizia Consiliului European din 11 mai 2012 privind examinarea de către o conferință a reprezentanților guvernelor statelor membre a propunerii de modificare a tratatelor prezentată de către guvernul irlandez sub forma unui protocol privind preocupările poporului irlandez referitoare la Tratatul de la Lisabona, care să fie anexat la Tratatul privind Uniunea Europeană și la Tratatul privind funcționarea Uniunii Europene, și de neconvocare a unei convenții#Protocol privind preocupările poporului irlandez referitoare la Tratatul de la Lisabona

text:
               2.3.2013

               RO

               Jurnalul Oficial al Uniunii Europene

               L 60/129

         DECIZIA CONSILIULUI EUROPEAN
   din 11 mai 2012
   privind examinarea de către o conferință a reprezentanților guvernelor statelor membre a propunerii de modificare a tratatelor prezentată de către guvernul irlandez sub forma unui protocol privind preocupările poporului irlandez referitoare la Tratatul de la Lisabona, care să fie anexat la Tratatul privind Uniunea Europeană și la Tratatul privind funcționarea Uniunii Europene, și de neconvocare a unei convenții
   (2013/106/UE)
   CONSILIUL EUROPEAN,
   având în vedere Tratatul privind Uniunea Europeană, în special articolul 48 alineatul (3),
   având în vedere propunerea de modificare a tratatelor prezentată Consiliului de către guvernul irlandez la 20 iulie 2011 și prezentată Consiliului European de către Consiliu la 12 octombrie 2011,
   având în vedere aprobarea Parlamentului European de a nu se convoca o convenție (1),
   având în vedere avizul Parlamentului European (2),
   după notificarea proiectului parlamentelor naționale,
   având în vedere avizul Comisiei Europene (3),
   întrucât:

               (1)

               La 18-19 iunie 2011, șefii de stat sau de guvern ai celor 27 de state membre ale Uniunii Europene, reuniți în cadrul Consiliului European, au adoptat o decizie privind preocupările poporului irlandez referitoare la Tratatul de la Lisabona și au declarat că, în momentul încheierii următorului tratat de aderare, vor integra prevederile deciziei respective într-un protocol care urmează să fie anexat, în conformitate cu dispozițiile lor constituționale, la Tratatul privind Uniunea Europeană (TUE) și la Tratatul privind funcționarea Uniunii Europene (TFUE).

               (2)

               La 20 iulie 2011, în conformitate cu articolul 48 alineatul (2) prima teză din TUE, guvernul irlandez a prezentat o propunere de modificare a tratatelor sub forma unui protocol privind preocupările poporului irlandez referitoare la Tratatul de la Lisabona.

               (3)

               La 12 octombrie 2011, în conformitate cu articolul 48 alineatul (2) a treia teză din TUE, Consiliul a prezentat Consiliului European propunerea guvernului irlandez. Aceasta a fost de asemenea notificată parlamentelor naționale.

               (4)

               În cadrul reuniunii sale din 23 octombrie 2011, Consiliul European a decis, în conformitate cu articolul 48 alineatul (3) primul paragraf din TUE, să consulte Parlamentul European și Comisia în legătură cu modificările propuse. De asemenea, acesta a decis, în conformitate cu articolul 48 alineatul (3) al doilea paragraf din TUE, să solicite aprobarea Parlamentului European pentru a nu convoca o convenție, având în vedere că, în opinia sa, amploarea modificărilor nu justifică convocarea acesteia.

               (5)

               La 18 aprilie 2012, Parlamentul European a adoptat un aviz favorabil privind modificările propuse. Acesta a aprobat de asemenea neconvocarea unei convenții, întrucât amploarea modificărilor propuse nu o justifică. La 4 mai 2012, Comisia a adoptat un aviz favorabil privind modificările propuse.

               (6)

               Prin urmare, este oportun ca, în conformitate cu articolul 48 alineatul (3) al doilea paragraf din TUE, Consiliul European să decidă ca o conferință a reprezentanților guvernelor statelor membre să examineze modificările propuse de guvernul irlandez, să definească mandatul conferinței și să decidă neconvocarea unei convenții,

         ADOPTĂ PREZENTA DECIZIE:
   Articolul 1
   Consiliul European decide ca o conferință a reprezentanților guvernelor statelor membre să examineze modificările propuse de guvernul irlandez sub forma unui protocol privind preocupările poporului irlandez referitoare la Tratatul de la Lisabona, care urmează să fie anexat la Tratatul privind Uniunea Europeană și la Tratatul privind funcționarea Uniunii Europene, în formularea atașată la prezenta decizie, care va constitui mandatul conferinței menționate. Având în vedere amploarea modificărilor propuse, nu se convoacă o convenție în temeiul articolului 48 alineatul (3) din Tratatul privind Uniunea Europeană.
   Articolul 2
   Prezenta decizie intră în vigoare la data adoptării.

      Adoptată la Bruxelles, 11 mai 2012.

            Pentru Consiliul European

            Președintele

         H. VAN ROMPUY

      (1)  Aprobarea din 18 aprilie 2012 (nepublicată încă în Jurnalul Oficial).

      (2)  Avizul din 18 aprilie 2012 (nepublicat încă în Jurnalul Oficial).

      (3)  Avizul din 4 mai 2012 (nepublicat încă în Jurnalul Oficial).

      PROTOCOL
      privind preocupările poporului irlandez referitoare la Tratatul de la Lisabona
      REGATUL BELGIEI,
      REPUBLICA BULGARIA,
      REPUBLICA CEHĂ,
      REGATUL DANEMARCEI,
      REPUBLICA FEDERALĂ GERMANIA,
      REPUBLICA ESTONIA,
      IRLANDA,
      REPUBLICA ELENĂ,
      REGATUL SPANIEI,
      REPUBLICA FRANCEZĂ,
      REPUBLICA ITALIANĂ,
      REPUBLICA CIPRU,
      REPUBLICA LETONIA,
      REPUBLICA LITUANIA,
      MARELE DUCAT AL LUXEMBURGULUI,
      UNGARIA,
      MALTA,
      REGATUL ȚĂRILOR DE JOS,
      REPUBLICA AUSTRIA,
      REPUBLICA POLONĂ,
      REPUBLICA PORTUGHEZĂ,
      ROMÂNIA,
      REPUBLICA SLOVENIA,
      REPUBLICA SLOVACĂ,
      REPUBLICA FINLANDA,
      REGATUL SUEDIEI,
      REGATUL UNIT AL MARII BRITANII ȘI IRLANDEI DE NORD,
      denumite în continuare „ÎNALTELE PĂRȚI CONTRACTANTE”,
      REAMINTIND decizia șefilor de stat sau de guvern ai celor 27 de state membre ale Uniunii Europene, reuniți în cadrul Consiliului European la 18-19 iunie 2009, privind preocupările poporului irlandez referitoare la Tratatul de la Lisabona;
      REAMINTIND declarația șefilor de stat sau de guvern, reuniți în cadrul Consiliului European la 18-19 iunie 2009, prin care au afirmat că vor integra, în momentul încheierii următorului tratat de aderare, dispozițiile respectivei decizii într-un protocol care urmează să fie anexat la Tratatul privind Uniunea Europeană și la Tratatul privind funcționarea Uniunii Europene, în conformitate cu dispozițiile lor constituționale;
      LUÂND ACT de semnarea de către Înaltele Părți Contractante a Tratatului între Înaltele Părți Contractante și Republica Croația privind aderarea Republicii Croația la Uniunea Europeană;
      AU CONVENIT cu privire la următoarele dispoziții, care se anexează la Tratatul privind Uniunea Europeană și la Tratatul privind funcționarea Uniunii Europene:
      TITLUL I

         DREPTUL LA VIAȚĂ, LA FAMILIE ȘI LA EDUCAȚIE

      Articolul 1
      Nicio dispoziție din Tratatul de la Lisabona care atribuie statut juridic Cartei drepturilor fundamentale a Uniunii Europene și nicio dispoziție din respectivul tratat referitoare la spațiul de libertate, securitate și justiție nu aduce în niciun fel atingere domeniului de aplicare și aplicabilității protecției dreptului la viață de la articolele 40.3.1, 40.3.2 și 40.3.3, protecției familiei de la articolul 41 și protecției drepturilor în materie de educație de la articolele 42 și 44.2.4 și 44.2.5 prevăzute în Constituția Irlandei.
      TITLUL II

         FISCALITATE

      Articolul 2
      Nicio o dispoziție din Tratatul de la Lisabona nu aduce niciun fel de modificare, pentru niciun stat membru, sferei de cuprindere sau exercitării competenței Uniunii Europene în domeniul fiscalității.
      TITLUL III

         SECURITATE ȘI APĂRARE

      Articolul 3
      Acțiunea Uniunii pe scena internațională are la bază principiile democrației, statul de drept, universalitatea și indivizibilitatea drepturilor omului și libertăților fundamentale, respectarea demnității umane, principiile egalității și solidarității, precum și respectarea principiilor Cartei Organizației Națiunilor Unite și a dreptului internațional.
      Politica de securitate și apărare comună a Uniunii face parte integrantă din politica externă și de securitate comună și asigură Uniunii o capacitate operațională de a efectua misiuni în afara Uniunii pentru a asigura menținerea păcii, prevenirea conflictelor și întărirea securității internaționale, în conformitate cu principiile Cartei Organizației Națiunilor Unite.
      Aceasta nu prejudiciază politica de securitate și de apărare a fiecărui stat membru, inclusiv Irlanda, sau obligațiile niciunui stat membru.
      Tratatul de la Lisabona nu aduce atingere și nu prejudiciază politica tradițională de neutralitate militară a Irlandei.
      Statele membre – inclusiv Irlanda, acționând în spiritul solidarității și fără a se aduce atingere politicii sale tradiționale de neutralitate militară – sunt cele care vor determina caracterul ajutorului sau al asistenței care urmează a fi acordată unui stat membru care face obiectul unui atac terorist sau al unei agresiuni armate pe teritoriul său.
      Orice decizie de a trece la o apărare comună va necesita o decizie unanimă a Consiliului European. Statele membre, inclusiv Irlanda, sunt cele care ar decide, în conformitate cu dispozițiile Tratatului de la Lisabona și cu dispozițiile lor constituționale, dacă vor adopta sau nu o apărare comună.
      Niciun element din cadrul prezentului titlu nu aduce atingere și nu prejudiciază poziția sau politica niciunui alt stat membru în materie de securitate și apărare.
      De asemenea, fiecare stat membru are dreptul să decidă, în conformitate cu dispozițiile Tratatului de la Lisabona și cu orice dispoziții de drept intern, dacă va participa sau nu la cooperarea structurată permanentă sau la Agenția Europeană de Apărare.
      Tratatul de la Lisabona nu prevede crearea unei armate europene sau recrutarea pentru niciun fel de pregătire militară.
      Acesta nu aduce atingere dreptului Irlandei sau al oricărui alt stat membru de a determina caracterul și volumul cheltuielilor sale în materie de apărare și securitate și caracterul capacităților sale de apărare.
      Irlanda sau orice alt stat membru va avea dreptul să decidă, în conformitate cu orice dispoziții de drept intern, dacă va participa sau nu la vreo operație militară.
      TITLUL IV

         DISPOZIȚII FINALE

      Articolul 4
      Prezentul protocol rămâne deschis pentru a fi semnat de către Înaltele Părți Contractante până la 30 iunie 2012.
      Prezentul protocol se ratifică de către Înaltele Părți Contractante și de către Republica Croația în eventualitatea în care prezentul protocol nu a intrat în vigoare până la data aderării Republicii Croația la Uniunea Europeană, în conformitate cu dispozițiile lor constituționale. Instrumentele de ratificare se depun pe lângă Guvernul Republicii Italiene.
      Prezentul protocol intră în vigoare la 30 iunie 2013, dacă este posibil, cu condiția ca toate instrumentele de ratificare să fi fost depuse până la data respectivă, sau, în caz contrar, în prima zi a lunii următoare depunerii instrumentului de ratificare de către ultimul stat membru care îndeplinește această formalitate.
      Articolul 5
      Prezentul protocol, redactat într-un singur exemplar în limbile bulgară, cehă, daneză, engleză, estonă, finlandeză, franceză, germană, greacă, irlandeză, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, textele în fiecare dintre aceste limbi fiind deopotrivă autentice, se depune în arhivele Guvernului Republicii Italiene, care transmite o copie certificată pentru conformitate fiecăruia dintre guvernele celorlalte state membre.
      Din momentul în care prezentul protocol devine obligatoriu pentru Republica Croația în temeiul articolului 2 din Actul privind condițiile de aderare a Republicii Croația, textul protocolului în limba croată, care are valoare autentică egală textelor menționate la primul paragraf, se depune în arhivele Guvernului Republicii Italiene, care transmite o copie certificată pentru conformitate fiecăruia dintre guvernele celorlalte state membre.

         DREPT CARE subsemnații plenipotențiari au semnat prezentul protocol.
         Съставено в Брюксел на тринадесети юни две хиляди и дванадесета година.
         Hecho en Bruselas, el trece de junio de dos mil doce.
         V Bruselu dne třináctého června dva tisíce dvanáct.
         Udfærdiget i Bruxelles den trettende juni to tusind og tolv.
         Geschehen zu Brüssel am dreizehnten Juni zweitausendzwölf.
         Kahe tuhande kaheteistkümnenda aasta juunikuu kolmeteistkümnendal päeval Brüsselis.
         Έγινε στις Βρυξέλλες, στις δέκα τρεις Ιουνίου δύο χιλιάδες δώδεκα.
         Done at Brussels on the thirteenth day of June in the year two thousand and twelve.
         Fait à Bruxelles, le treize juin deux mille douze.
         Arna dhéanamh sa Bhruiséil, an tríú lá déag de Mheitheamh an bhliain dhá mhíle agus a dó dhéag.
         Fatto a Bruxelles, addì tredici giugno duemiladodici.
         Briselē, divi tūkstoši divpadsmitā gada trīspadsmitajā jūnijā.
         Priimta du tūkstančiai dvyliktų metų birželio tryliktą dieną Briuselyje.
         Kelt Brüsszelben, a kétezer-tizenkettedik év június havának tizenharmadik napján.
         Magħmul fi Brussell, fit-tlettax-il jum ta’ Ġunju tas-sena elfejn u tnax.
         Gedaan te Brussel, de dertiende juni tweeduizend twaalf.
         Sporządzono w Brukseli dnia trzynastego czerwca roku dwa tysiące dwunastego.
         Feito em Bruxelas, em treze de junho de dois mil e doze.
         Întocmit la Bruxelles la treisprezece iunie două mii doisprezece.
         V Bruseli dňa trinásteho júna dvetisícdvanásť.
         V Bruslju, dne trinajstega junija leta dva tisoč dvanajst.
         Tehty Brysselissä kolmantenatoista päivänä kesäkuuta vuonna kaksituhattakaksitoista.
         Som skedde i Bryssel den trettonde juni tjugohundratolv.

            Voor het Koninkrijk België
            Pour le Royaume de Belgique
            Für das Königreich Belgien

            Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.
            Cette signature engage également la Communauté française, la Communauté flamande, la Communauté germanophone, la Région wallone, la Région flamande et la Région de Bruxelles-Capitale.
            Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

            За Република България

            Za Českou republiku

            For Kongeriget Danmark

            Für die Bundesrepublik Deutschland

            Eesti Vabariigi nimel

            Thar cheann Na hÉireann
            For Ireland

            Για την Ελληνική Δημοκρατία

            Por el Reino de España

            Pour la République française

            Per la Repubblica italiana

            Για την Κυπριακή Δημοκρατία

            Latvijas Republikas vārdā –

            Lietuvos Respublikos vardu

            Pour le Grand-Duché de Luxembourg

            Magyarország részéről

            Għal Malta

            Voor het Koninkrijk der Nederlanden

            Für die Republik Österreich

            W imieniu Rzeczypospolitej Polskiej

            Pela República Portuguesa

            Pentru România

            Za Republiko Slovenijo

            Za Slovenskú republiku

            Suomen tasavallan puolesta
            För Republiken Finland

            För Konungariket Sverige

            For the United Kingdom of Great Britain and Northern Ireland


title: 2012/554/UE: Decizia Parlamentului European din 10 mai 2012 privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea IV – Curtea de Justiție#Rezoluția Parlamentului European din 10 mai 2012 conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea IV – Curtea de Justiție

text:
               17.10.2012

               RO

               Jurnalul Oficial al Uniunii Europene

               L 286/100

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea IV – Curtea de Justiție
   (2012/554/UE)
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2010 (1),

               —

               având în vedere conturile anuale ale Uniunii Europene pentru exercițiul financiar 2010 [COM(2011) 473 – C7-0259/2011] (2),

               —

               având în vedere Raportul anual al Curții de Justiție către autoritatea care acordă descărcarea de gestiune privind auditurile interne efectuate în 2010,

               —

               având în vedere Raportul anual al Curții de Conturi referitor la execuția bugetului privind exercițiul financiar 2010, însoțit de răspunsurile instituțiilor (3),

               —

               având în vedere Declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2010 în temeiul articolului 287 din Tratatul privind funcționarea Uniunii Europene,

               —

               având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0088/2012),

               1.

               acordă grefierului Curții de Justiție descărcarea de gestiune pentru execuția bugetului Curții aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție a Uniunii Europene, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 64, 12.3.2010.

      (2)  JO C 332, 14.11.2011, p. 1.

      (3)  JO C 326, 10.11.2011, p. 1.

      (4)  JO C 332, 14.11.2011, p. 134.

      (5)  JO L 248, 16.9.2002, p. 1.

      REZOLUȚIA PARLAMENTULUI EUROPEAN
      din 10 mai 2012
      conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea IV – Curtea de Justiție
      PARLAMENTUL EUROPEAN,

                  —

                  având în vedere bugetul general al Uniunii Europene aferent exercițiului financiar 2010 (1),

                  —

                  având în vedere conturile anuale ale Uniunii Europene pentru exercițiul financiar 2010 [COM(2011) 473 – C7-0259/2011] (2),

                  —

                  având în vedere Raportul anual al Curții de Justiție către autoritatea care acordă descărcarea de gestiune privind auditurile interne efectuate în 2010,

                  —

                  având în vedere Raportul anual al Curții de Conturi referitor la execuția bugetului privind exercițiul financiar 2010, însoțit de răspunsurile instituțiilor (3),

                  —

                  având în vedere Declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2010 în temeiul articolului 287 din Tratatul privind funcționarea Uniunii Europene,

                  —

                  având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar (A7-0088/2012),

                  1.

                  subliniază că, în raportul său anual pe 2010, Curtea de Conturi a precizat: „Curtea nu are nicio observație cu privire la Curtea de Justiție.” (punctul 7.23);

                  2.

                  salută faptul că, pe baza activităților sale de audit, Curtea de Conturi estimează că, per ansamblu, plățile pentru cheltuielile administrative ale instituțiilor și ale organelor și pentru alte cheltuieli ale acestora, aferente exercițiului încheiat la 31 decembrie 2010, nu au fost afectate de un nivel semnificativ de eroare; rata de eroare cea mai probabilă este evaluată, în general, în sectorul „cheltuieli administrative”, la 0,4 % (punctele 7.9 și 7.10);

                  3.

                  constată că, în 2010, Curtea de Justiție dispunea de credite de angajament în valoare totală de 331 000 000 EUR (318 000 000 EUR în 2009) și că nivelul de execuție a acestor credite a fost de 97,9 % (98,50 % în 2009); subliniază că bugetul Curții de Justiție este pur administrativ, cheltuielile referindu-se în proporție de 75 % la persoanele care lucrează cu instituția și în proporție de 25 % la clădiri, mobilier, echipamente și cheltuieli de funcționare diverse;

                  4.

                  reamintește că în 2009 Curtea de Justiție a făcut obiectul unei evaluări aprofundate a sistemelor de control și de supraveghere; subliniază că Curtea de Conturi a constatat că sistemele de control și de supraveghere existente au funcționat în mod eficace pentru depistarea eventualelor erori și excepții;

                  5.

                  reamintește, de asemenea, că în 2009 Curtea de Conturi a subliniat că expirarea unui contract-cadru nu a fost anticipată de către Curtea de Justiție; ia act de explicațiile furnizate de Curtea de Justiție în raportul său anual de activitate pe 2010 (6) privind legalitatea procedurii alese; constată că prin consolidarea gestiunii datelor referitoare la contracte din sistemul integrat de gestiune SAP (instrument de gestiune bugetară și financiară) ar trebui ca pe viitor să se evite o astfel de situație;

                  6.

                  ia act cu satisfacție de faptul că direcția de interpretare a dat curs recomandărilor auditorului intern privind gestionarea serviciului de interpretare și cheltuielile referitoare la interpreții externi și că buna funcționare va face obiectul unei verificări ulterioare;

                  7.

                  ia act de faptul că direcția generală pentru infrastructuri a stabilit un plan de acțiune în 2009 pentru a da curs principalelor recomandări ale auditorului intern referitoare la gestionarea și conservarea operelor de artă; dorește ca, în cadrul raportului de activitate pe 2011, să fie informat cu privire la progresele realizate;

                  8.

                  ia act de faptul că serviciul competent a efectuat două acțiuni de audit intern privind gestiunea trezoreriei, a conturilor bancare și a execuției plăților, precum și privind diurnele; dorește ca, în cadrul raportului anual de activitate, să fie informat despre punerea în aplicare a recomandărilor;

                  9.

                  salută faptul că dezvoltarea aplicației „e-Curia”, care permite depunerea și notificarea documentelor de procedură pe cale electronică, a intrat într-o fază de testare în 2010 în două state membre; când va fi finalizat, „e-Curia” va permite eliminarea unei mari părți din schimburile de corespondență, digitalizarea documentelor de procedură care intră și care ies, precum și optimizarea fluxurilor de lucru interne;

                  10.

                  ia act cu satisfacție de faptul că, în raportul său anual de activitate referitor la exercițiul 2010, Curtea de Justiție a analizat problema serviciilor de interpretare, după cum a solicitat Parlamentul în Rezoluția sa din 10 mai 2011 (7) referitoare la descărcarea de gestiune pentru exercițiul financiar 2009 (punctul 14); constată o creștere considerabilă a numărului de ședințe (+ 27 %), în principal consecință a extinderii și intrării în vigoare a Tratatului de la Lisabona:

                     Număr de ședințe
                      (8)

                              2004

                              2005

                              2006

                              2007

                              2008

                              2009

                              2010

                              audiențe

                              350

                              411

                              366

                              369

                              517

                              454

                              520

                              alte reuniuni

                              63

                              51

                              78

                              54

                              30

                              37

                              102

                              total ședințe

                              413

                              462

                              444

                              423

                              547

                              491

                              622

                  11.

                  subliniază, în contextul gestionării și recrutării interpreților, importanța cooperării interinstituționale;

                  12.

                  ia act cu satisfacție de faptul că, în aprilie 2011, Curtea de Justiție a prezentat autorităților bugetare un plan actualizat de investiții imobiliare pe 2011-2013, cu două obiective principale: pe de o parte, regruparea tuturor serviciilor Curții de Justiție într-un sit unic și, pe de altă parte, achiziționarea dreptului de proprietate asupra clădirilor; remarcă faptul că costul construcției este estimat la aproximativ 355 300 000 EUR, din care soldul de consolidat se ridica la 40 000 000 EUR la sfârșitul exercițiului 2010;

                  13.

                  salută faptul că statisticile judiciare ale Curții de Justiție pentru anul 2010 arată, în mod global, o productivitate susținută și o ameliorare a eficacității în ceea ce privește durata procedurilor: 16,1 luni pentru hotărârile preliminare, 16,7 luni pentru acțiunile directe (față de 17,1 luni în 2009), 14,3 luni pentru recursuri (față de 15,4 luni în 2009);

                  14.

                  se așteaptă să observe o continuare a procesului de diminuare a duratei procedurilor; consideră, în acest sens, că o reorganizare internă și o realocare a membrilor personalului specializat în domeniile lor de expertiză corespunzătoare ar putea fi benefice unui astfel de obiectiv;

                  15.

                  își exprimă îngrijorarea față de creșterea masivă a numărului de cereri înregistrate pe rolul Curții de Justiție (631 în 2010), în timp ce numărul cauzelor soluționate rămâne stabil; constată, în plus, că numărul de cauze pendinte pe rolul Curții de Justiție s-a ridicat la 799 pentru anul în cauză, în ciuda faptului că durata medie a procedurilor este la cel mai redus nivel, și anume la 16,1 luni per procedură:

                     Activități generale ale Curții de Justiție
                      (9)

                              cauze

                              2006

                              2007

                              2008

                              2009

                              2010

                              introduse

                              537

                              581

                              593

                              562

                              631

                              soluționate

                              546

                              570

                              567

                              588

                              574

                              pendinte

                              731

                              742

                              768

                              742

                              799

                  16.

                  ia act cu îngrijorare de creșterea puternică a numărului de cereri înregistrate (636 în 2010) pe rolul Tribunalului; constată că numărul de cauze soluționate este în ușoară scădere; cu toate acestea, numărul de cauze pendinte pe rolul Tribunalului s-a ridicat la 1 300, în ciuda reducerii duratei medii a unei proceduri (27,2 luni în 2009; 24,7 luni în 2010);

                     Activități generale ale Tribunalului
                      (10)

                              cauze

                              2006

                              2007

                              2008

                              2009

                              2010

                              introduse

                              432

                              522

                              629

                              568

                              636

                              soluționate

                              436

                              397

                              605

                              555

                              527

                              pendinte

                              1 029

                              1 154

                              1 178

                              1 191

                              1 300

                  17.

                  prin urmare, susține inițiativa Curții de Justiție care a prezentat, la sfârșitul lunii martie 2011, celor două ramuri ale autorității legislative o propunere de reformare a statutului său (o reformă care prevede în special numirea a 12 judecători suplimentari la Tribunal); această inițiativă ar trebui pusă în aplicare în cel mai rentabil mod cu putință; speră că măsurile structurale vor putea fi aprobate la începutul lui 2012 pentru a putea fi puse în aplicare imediat ce va fi posibil pe parcursul aceluiași an;

                  18.

                  dorește ca raportul anual de activitate să conțină și un tabel exhaustiv al resurselor umane per ansamblu de care dispune Curtea de Justiție, prezentate în funcție de categorie, grad, sex, participarea la cursurile de formare profesională și naționalitate; totuși, constată cu mulțumire caracterul exhaustiv al informațiilor prezentate de Curtea de Justiție în raportul său anual de activitate legate de gestiunea personalului acestei instituții, precum și răspunsul acesteia la întrebările suplimentare adresate de Parlament pe această temă; dorește ca aceste informații să fie incluse pe viitor din oficiu în acest raport și ca această instituție să comunice, de asemenea, și rezultatele utilizării de către personalul său atât a muncii la distanță, cât și a programului de lucru flexibil.

         (1)  JO L 64, 12.3.2010.

         (2)  JO C 332, 14.11.2011, p. 1.

         (3)  JO C 326, 10.11.2011, p. 1.

         (4)  JO C 332, 14.11.2011, p. 134.

         (5)  JO L 248, 16.9.2002, p. 1.

         (6)  Raport anual de activitate referitor la exercițiul 2010, p. 91.

         (7)  JO L 250, 27.9.2011, p. 90.

         (8)  Raport anual de activitate referitor la exercițiul 2010, p. 54.

         (9)  Raport anual de activitate referitor la exercițiul 2010, p. 6.

         (10)  Raport anual de activitate referitor la exercițiul 2010, p. 8.


title: 2013/592/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Agenției Europene a Căilor Ferate aferent exercițiului financiar 2011#Rezoluția Parlamentului European din 17 aprilie 2013 conținând observațiile care fac parte integrantă din decizia privind descărcarea de gestiune pentru execuția bugetului Agenției Europene a Căilor Ferate aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/277

         DECIZIA PARLAMENTULUI EUROPEAN
   din 17 aprilie 2013
   privind descărcarea de gestiune pentru execuția bugetului Agenției Europene a Căilor Ferate aferent exercițiului financiar 2011
   (2013/592/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene a Căilor Ferate pentru exercițiul financiar 2011,

               —

               având în vedere Raportul Curții de Conturi privind conturile anuale ale Agenției Europene a Căilor Ferate pentru exercițiul financiar 2011, însoțit de răspunsurile agenției (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 881/2004 al Parlamentului European și al Consiliului din 29 aprilie 2004 privind înființarea unei Agenții Europene a Căilor Ferate (Regulamentul privind agenția) (4), în special articolul 39,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A7-0103/2013),

               1.

               acordă directorului executiv al Agenției Europene a Căilor Ferate descărcarea de gestiune pentru execuția bugetului agenției aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene a Căilor Ferate, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 145.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 164, 30.4.2004, p. 1.

      (5)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Agenției Europene a Căilor Ferate aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Agenției Europene a Căilor Ferate pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Agenției Europene a Căilor Ferate pentru exercițiul financiar 2011, însoțit de răspunsurile agenției (1),

                  —

                  având în vedere Recomandarea Consiliului din 12 februarie 2013 (05753/2013 – C7-0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (CE) nr. 881/2004 al Parlamentului European și al Consiliului din 29 aprilie 2004 privind înființarea unei Agenții Europene a Căilor Ferate (Regulamentul privind agenția) (4), în special articolul 39,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru transport și turism (A7-0103/2013),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Agenției Europene a Căilor Ferate (denumită în continuare „agenția”) aferente exercițiului financiar 2011 și cu privire la legalitatea și regularitatea operațiunilor subiacente;

                  B.

                  întrucât la 10 mai 2012 Parlamentul a acordat directorului executiv al agenției descărcarea de gestiune pentru execuția bugetului agenției aferent exercițiului financiar 2010 (6), iar în rezoluția sa care însoțea decizia de descărcare de gestiune, printre altele:

                              —

                              regreta faptul că erorile din previziunile bugetare au dus la anularea sau amânarea anumitor investiții; îndemna agenția să informeze de îndată autoritatea care acordă descărcarea de gestiune cu privire la măsurile aplicate pentru a permite previziuni de cheltuieli mai bune;

                              —

                              reamintea că agenția a reportat deja fonduri importante din exercițiul financiar 2008, respectiv 2009, în exercițiul financiar 2010; considera că astfel de încălcări grave ale principiului bugetar al anualității nu mai pot fi acceptate în viitor și că, în cazul unei noi încălcări a acestui principiu bugetar, ar trebui să se refuze acordarea descărcării de gestiune; solicita agenției să ia fără întârziere măsurile de remediere necesare;

                              —

                              considera că agenția nu a soluționat în mod adecvat problema reportării creditelor de la un exercițiu financiar la următorul; reamintea importanța principiului bugetar al anualității; solicita agenției să informeze autoritatea care acordă descărcarea de gestiune cu privire la acțiunile întreprinse pentru îmbunătățirea execuției bugetului anual și pentru reducerea reportărilor de credite bugetare;

                              —

                              îndemna agenția să elaboreze un plan multianual care să transpună obiectivele pe termen lung în sarcini multianuale și indicatori-cheie de performanță aferenți; a subliniat faptul că acest lucru ar ameliora furnizarea către părțile interesate de informații cu privire la obiectivele, activitățile, prioritățile strategice și alocarea resurselor agenției;

                              —

                              invita agenția să pună în aplicare recomandările Serviciului de Audit Intern (IAS) legate de auditul privind gestiunea resurselor umane realizat de IAS în 2009;

                  C.

                  întrucât, în conformitate cu Raportul privind conturile anuale ale agenției pentru 2011 (7), bugetul agenției pentru exercițiul 2011 a fost de 25 988 665 EUR, față de 24 147 240 EUR în 2010, ceea ce reprezintă o creștere de 7,62 % față de exercițiul anterior,

         Gestiunea bugetară și financiară

                  1.

                  constată, pe baza raportului anual de activitate (RAA) al agenției, că au fost angajate 95 % din credite, iar 81 % au fost utilizate pentru plăți; observă în special că:

                              —

                              la titlul I – „Cheltuieli de personal”, creditele angajate totale s-au ridicat la 15 930 664 EUR (100 %), din care 99 % au fost utilizate pentru executarea de plăți (15 710 948 EUR), iar 1 % au fost reportate în 2012 (219 716 EUR);

                              —

                              la titlul II – „Cheltuieli administrative”, creditele angajate totale s-au ridicat la 2 212 548 EUR (aproape 100 %), din care 75 % au fost utilizate pentru executarea de plăți (1 649 635 EUR), iar 25 % au fost reportate în 2012 (562 913 EUR);

                              —

                              la titlul III – „Cheltuieli operaționale”, creditele angajate totale s-au ridicat la 6 495 020 EUR (83 %), din care 47 % au fost utilizate pentru executarea de plăți (3 659 761 EUR), iar 36 % au fost reportate în 2012 (2 835 259 EUR);

                  2.

                  observă că rata plăților raportate la creditele bugetare s-a îmbunătățit pentru toate titlurile, însă a rămas scăzută pentru titlul III, situându-se la 47 % (39 % în 2010); solicită agenției să ia noi măsuri pentru a soluționa această situație, deoarece contravine principiului anualității și să raporteze autorității bugetare în consecință;

         Personal

                  3.

                  remarcă, în raportul Curții de Conturi, că agenția va trebui să înlocuiască jumătate din personalul său operațional în perioada 2013-2015; solicită agenției să informeze autoritatea care acordă descărcarea de gestiune cu privire la acțiunile întreprinse pentru gestionarea acestei situații dificile care ar putea cauza perturbări semnificative ale activităților operaționale ale agenției;

         Două sedii

                  4.

                  ia act de faptul că agenția recunoaște că utilizarea a două sedii conduce la pierderi de eficiență și costuri suplimentare; remarcă, de asemenea, că agenția depune toate eforturile pentru a reduce la minimum impactul negativ al deciziei privind sediul său;

                  5.

                  constată, din RAA, că faza de pregătire a proiectului de creștere a capacității sediului din Valenciennes a fost finalizată; observă, în plus, că lucrările de îmbunătățire a sediului din Lille au fost amânate din lipsă de resurse;

         Sistemul contabil

                  6.

                  remarcă, din RAA, că agenția și-a actualizat Manualul de proceduri financiare pentru utilizarea modulelor de flux de lucru pe bază de angajamente (ABAC) și de active ABAC; observă, în plus, că modulul de active ABAC a fost implementat în 2011;

                  7.

                  salută punerea în aplicare de către agenție, de la 1 septembrie 2010, a unui sistem centralizat de înregistrare a facturilor primite; subliniază că această măsură este necesară pentru a asigura înregistrarea la timp a tuturor facturilor și contribuie la evitarea întârzierilor în procesarea plăților;

         Reportarea creditelor

                  8.

                  remarcă, din raportul Curții de Conturi, că au fost reportate în 2012 credite în valoare de 3 617 887 EUR; solicită agenției să ia noi măsuri pentru a soluționa această situație, deoarece contravine principiului bugetar al anualității;

         Proceduri de recrutare

                  9.

                  constată, din raportul Curții de Conturi, că agenția și-ar putea îmbunătăți procedurile de recrutare pentru a asigura transparența deplină și un tratament egal candidaților; invită agenția să informeze autoritatea care acordă descărcarea de gestiune cu privire la măsurile luate pentru a îmbunătăți procedurile de recrutare; consideră că unele dispoziții din Statutul funcționarilor pot crea sarcini administrative considerabile; solicită, prin urmare, Comisiei să permită introducerea unui anumit grad de simplificare a dispozițiilor de la articolul 110 din Statutul funcționarilor în ceea ce privește agențiile;

                  10.

                  ia act, din RAA, că recrutările de personal s-au desfășurat conform previziunilor, cu o rată de neocupare de 2,78 % la sfârșitul exercițiului; remarcă, în plus, că la sfârșitul exercițiului 2011 efectivul de personal se ridica la 140 de agenți temporari și 14 alte persoane (agenți contractuali și experți naționali detașați);

         Conflictele de interese

                  11.

                  solicită agenției să examineze și să interzică posibilele conflicte de interese atunci când recrutează experți și personal din cadrul sectorului pe care îl supervizează;

         Auditul intern

                  12.

                  ia act, din informațiile furnizate de agenție, de faptul că IAS a realizat în 2011 un audit intitulat „Managementul de specialitate în domeniul interoperabilității” pentru a oferi asigurări rezonabile cu privire la adecvarea și eficacitatea sistemului de control intern privind managementul de specialitate în domeniul interoperabilității din cadrul agenției; constată că, pe baza rezultatelor auditului, IAS a formulat șase recomandări, două dintre care au fost apreciate ca „foarte importante”, trei ca „importante” și una ca „dezirabilă”; solicită agenției să dea curs recomandărilor IAS și să informeze autoritatea care acordă descărcarea de gestiune cu privire la măsurile luate;

                  13.

                  salută inițiativa agenției de a institui la sfârșitul lui 2007 o structură de audit intern ce vizează furnizarea de sprijin și consiliere directorului executiv și conducerii agenției cu privire la controlul intern, evaluarea riscurilor și auditul intern; remarcă, în plus, că activitatea din 2011 a structurii de audit intern a vizat acordarea de sprijin conducerii pentru evaluarea anuală a celor 16 standarde de control intern, revizuirea cadrului de gestionare a riscurilor, coordonarea exercițiului de evaluare a riscurilor din 2011 și elaborarea unei politici specifice privind gestionarea conflictelor de interese din cadrul agenției;

                  14.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 17 aprilie 2013 (8) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 145.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 164, 30.4.2004, p. 1.

         (5)  JO L 357, 31.12.2002, p. 72.

         (6)  JO L 286, 17.10.2012, p. 229.

         (7)  Raportul privind conturile anuale pentru 2011, p. 6.

         (8)  Texte adoptate, P7_TA(2013)0134 (a se vedea pagina 374 din prezentul Jurnal Oficial).


title: Decizia Consiliului din 21 iunie 1989 privind încheierea Protocolului adițional la Acordul între Comunitatea Economică Europeană și Confederația Elvețiană, referitor la eliminarea și prevenirea restricțiilor cantitative la export sau a măsurilor cu efect echivalent

text:
               02/Volumul 04

               RO

               Jurnalul Ofícial al Uniunii Europene

               161

         31989D0548

               L 295/28

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 21 iunie 1989
   privind încheierea Protocolului adițional la Acordul între Comunitatea Economică Europeană și Confederația Elvețiană, referitor la eliminarea și prevenirea restricțiilor cantitative la export sau a măsurilor cu efect echivalent
   (89/548/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 113,
   având în vedere propunerea Comisiei,
   întrucât Acordul între Comunitatea Economică Europeană și Confederația Elvețiană (1), semnat la Bruxelles la 22 iulie 1972, nu prevede interzicerea restricțiilor cantitative la export sau a măsurilor cu efect echivalent;
   întrucât este în interesul Comunității Economice Europene și al Confederației elvețiene să se dezvolte libera circulație a materiilor prime și a mărfurilor, eliminându-se astfel de restricții și măsuri care afectează schimburile comerciale reciproce și prevenindu-se instituirea acestora pe viitor;
   întrucât,este totodată necesar să se elimine progresiv restricțiile și măsurile cu efect echivalent actuale, care afectează anumite produse, și să se prevadă măsuri de salvgardare în cazul unei reexportări spre țări terțe pentru care partea contractantă exportatoare menține restricții sau măsuri cu efect echivalent sau în cazul unei lipse substanțiale a unui anumit produs;
   întrucât, în temeiul articolului 32 alineatul (1) din acord, părțile contractante pot, în interesul economiilor lor, să dezvolte relațiile stabilite prin acord, extinzându-le la domenii care nu sunt reglementate de acesta;
   întrucât Comisia a purtat cu Confederația Elvețiană negocieri care au avut ca rezultat încheierea unui protocol,
   DECIDE:
   Articolul 1
   Se aprobă, în numele Comunității, Protocolul adițional la Acordul între Comunitatea Economică Europeană și Confederația Elvețiană, referitor la eliminarea și prevenirea restricțiilor cantitative la export sau a măsurilor cu efect echivalent.
   Textul protocolului este anexat la prezenta decizie.
   Articolul 2
   Președintele Consiliului procedează la notificarea prevăzută la articolul 6 din protocolul adițional.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Comunităților Europene.

      Adoptată la Luxemburg, 21 iunie 1989.

            Pentru Consiliu

            Președintele

         C. ARANZADI

      (1)  JO L 300, 31.12.1972, p. 189.


title: 2008/510/CE: Decizia Parlamentului European din 24 aprilie 2007 privind închiderea conturilor anuale finale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2005

text:
               15.7.2008

               RO

               Jurnalul Oficial al Uniunii Europene

               L 187/90

      DECIZIA PARLAMENTULUI EUROPEAN

   din 24 aprilie 2007
   privind închiderea conturilor anuale finale ale Fundaţiei Europene pentru Îmbunătăţirea Condiţiilor de Viaţă şi de Muncă pentru exerciţiul financiar 2005
   (2008/510/CE)
   PARLAMENTUL EUROPEAN,
   având în vedere conturile anuale finale ale Fundaţiei Europene pentru Îmbunătăţirea Condiţiilor de Viaţă şi de Muncă pentru exerciţiul financiar 2005 (1),
   având în vedere raportul Curţii de Conturi privind conturile anuale finale ale Fundaţiei Europene pentru Îmbunătăţirea Condiţiilor de Viaţă şi de Muncă pentru exerciţiul financiar 2005, precum şi răspunsurile fundaţiei (2),
   având în vedere Recomandarea Consiliului din 27 februarie 2007 (5711/2007 – C6-0080/2007),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene (3), în special articolul 185,
   având în vedere Regulamentul (CEE) nr. 1365/75 al Consiliului din 26 mai 1975 privind constituirea Fundaţiei Europene pentru Îmbunătăţirea Condiţiilor de Viaţă şi de Muncă, (4) în special articolul 16,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 şi anexa V la Regulamentul său de procedură,
   având în vedere raportul Comisiei pentru control bugetar şi avizul Comisiei pentru ocuparea forţei de muncă şi afaceri sociale (A6-0098/2007),

               1.

               constată că situaţia conturilor anuale finale ale Fundaţiei Europene pentru Îmbunătăţirea Condiţiilor de Viaţă şi de Muncă pentru exerciţiile financiare 2004 şi 2005 se prezintă după cum urmează:
               Contul de venituri şi cheltuieli pentru exerciţiile financiare 2004 şi 2005

                           (în mii EUR)

                           2005

                           2004

                              Venituri

                           Subvenţii din partea Comisiei

                           18 800

                           18 000

                           Venituri diverse

                           5

                           5

                           Venituri din servicii prestate

                           158

                           81

                              Total venituri (a)

                              18 963

                              18 086

                              Cheltuieli

                              Personal – titlul I din buget

                           Plăţi

                           8 814

                           8 606

                           Credite reportate

                           157

                           132

                              Administraţie – titlul II din buget

                           Plăţi

                           875

                           1 267

                           Credite reportate

                           507

                           489

                              Activităţi de exploatare – titlul III din buget

                           Plăţi

                           4 967

                           5 056

                           Credite reportate

                           3 809

                           2 522

                              Total cheltuieli (b)

                              19 130

                              18 072

                              Rezultatul exerciţiului financiar (a - b)

                              - 167

                              14

                           Sold reportat din exerciţiul financiar anterior

                           -1 224

                           -1 296

                           Credite reportate şi anulate

                           71

                           34

                           Sume reportate din exerciţiul financiar anterior şi neutilizate

                           0

                           18

                           Venituri PHARE colectate

                           260

                           0

                           Venituri PHARE care urmează să fie colectate

                           0

                           0

                           Cheltuieli PHARE

                           - 145

                           0

                           Alte ajustări

                           0

                           10

                           Diferenţe de curs valutar

                           0

                           - 4

                              Soldul exerciţiului financiar

                              -1 205

                              -1 224

                              Sursa: Datele fundaţiei. Prezentul tabel rezumă datele furnizate de fundaţie în conturile sale anuale.

               2.

               aprobă închiderea conturilor Fundaţiei Europene pentru Îmbunătăţirea Condiţiilor de Viaţă şi de Muncă pentru exerciţiul financiar 2005;

               3.

               încredinţează Preşedintelui sarcina de a transmite prezenta decizie directorului executiv al Fundaţiei Europene pentru Îmbunătăţirea Condiţiilor de Viaţă şi de Muncă, Consiliului, Comisiei şi Curţii de Conturi şi de a asigura publicarea acesteia în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul General

         Harald RØMER

      (1)  JO C 266, 31.10.2006, p. 37.

      (2)  JO C 312, 19.12.2006, p. 80.

      (3)  JO L 248, 16.9.2002, p. 1. Regulament modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (4)  JO L 139, 30.5.1975, p. 1. Regulament modificat ultima dată prin Regulamentul (CE) nr. 1111/2005 (JO L 184, 15.7.2005, p. 1).

      (5)  JO L 357, 31.12.2002, p. 72.


title: Decizia (UE) 2015/1034 a Consiliului din 7 mai 2015 privind semnarea, în numele Uniunii Europene, și aplicarea cu titlu provizoriu a Acordului între Uniunea Europeană și Saint Vincent și Grenadinele privind exonerarea de obligația de a deține viză de scurtă ședere

text:
               3.7.2015

               RO

               Jurnalul Oficial al Uniunii Europene

               L 173/37

         DECIZIA (UE) 2015/1034 A CONSILIULUI
   din 7 mai 2015
   privind semnarea, în numele Uniunii Europene, și aplicarea cu titlu provizoriu a Acordului între Uniunea Europeană și Saint Vincent și Grenadinele privind exonerarea de obligația de a deține viză de scurtă ședere
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 77 alineatul (2) litera (a), coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               Regulamentul (UE) nr. 509/2014 al Parlamentului European și al Consiliului (1) a transferat mențiunea referitoare la statul Saint Vincent și Grenadinele din anexa I în anexa II la Regulamentul (CE) nr. 539/2001 al Consiliului (2).

               (2)

               Respectiva mențiune referitoare la statul Saint Vincent și Grenadinele este însoțită de o notă de subsol care precizează că exceptarea de la obligativitatea vizelor se aplică de la data intrării în vigoare a unui acord privind exceptarea de la obligativitatea vizelor, care urmează să fie încheiat cu Uniunea Europeană.

               (3)

               La 9 octombrie 2014, Consiliul a adoptat o decizie prin care a autorizat Comisia să înceapă negocieri cu Saint Vincent și Grenadinele în vederea încheierii unui acord între Uniunea Europeană și Saint Vincent și Grenadinele privind exonerarea de obligația de a deține viză de scurtă ședere (denumit în continuare „acordul”).

               (4)

               Negocierile privind acordul au început la 12 noiembrie 2014 și au fost finalizate cu succes prin parafarea acestuia la 11 decembrie 2014, prin intermediul unui schimb de scrisori.

               (5)

               Acordul ar trebui să fie semnat, iar declarațiile atașate la acord ar trebui să fie aprobate, în numele Uniunii. Acordul ar trebui să se aplice cu titlu provizoriu de la data semnării sale, până la finalizarea procedurilor necesare pentru încheierea sa oficială.

               (6)

               Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului (3); prin urmare, Regatul Unit nu participă la adoptarea prezentei decizii, nu îi revin obligații în temeiul acesteia și aceasta nu i se aplică.

               (7)

               Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (4); prin urmare, Irlanda nu participă la adoptarea prezentei decizii, nu îi revin obligații în temeiul acesteia și aceasta nu i se aplică,

         ADOPTĂ PREZENTA DECIZIE:
   Articolul 1
   Prin prezenta decizie se autorizează semnarea, în numele Uniunii, a Acordului între Uniunea Europeană și Saint Vincent și Grenadinele privind exonerarea de obligația de a deține viză de scurtă ședere (denumit în continuare „acordul”), sub rezerva încheierii sale.
   Textul acordului este atașat la prezenta decizie.
   Articolul 2
   Declarațiile atașate la prezenta decizie se aprobă în numele Uniunii.
   Articolul 3
   Președintele Consiliului este autorizat să desemneze persoana sau persoanele împuternicite să semneze acordul în numele Uniunii.
   Articolul 4
   Acordul se aplică cu titlu provizoriu de la data semnării sale (5), până la finalizarea procedurilor necesare pentru încheierea sa.
   Articolul 5
   Prezenta decizie intră în vigoare la data adoptării.

      Adoptată la Bruxelles, 7 mai 2015.

            Pentru Consiliu

            Președintele

         E. RINKĒVIČS

      (1)  Regulamentul (UE) nr. 509/2014 al Parlamentului European și al Consiliului din 15 mai 2014 de modificare a Regulamentului (CE) nr. 539/2001 al Consiliului de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație (JO L 149, 20.5.2014, p. 67).

      (2)  Regulamentul (CE) nr. 539/2001 al Consiliului din 15 martie 2001 de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație (JO L 81, 21.3.2001, p. 1).

      (3)  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

      (4)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

      (5)  Data semnării acordului se va publica în Jurnalul Oficial al Uniunii Europene de către Secretariatul General al Consiliului.


title: Decizia Consiliului din 21 martie 2011 de numire a membrilor și a supleanților din Italia și Ungaria în cadrul Comitetului consultativ pentru libera circulație a lucrătorilor

text:
               24.3.2011

               RO

               Jurnalul Oficial al Uniunii Europene

               C 92/6

         DECIZIA CONSILIULUI
   din 21 martie 2011
   de numire a membrilor și a supleanților din Italia și Ungaria în cadrul Comitetului consultativ pentru libera circulație a lucrătorilor
   2011/C 92/03
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 1612/68 al Consiliului din 15 octombrie 1968 privind libera circulație a lucrătorilor în cadrul Comunității (1), în special articolele 26 și 27,
   având în vedere listele candidaților prezentate Consiliului de către guvernele statelor membre,
   întrucât:

               (1)

               Prin decizia sa din 21 octombrie 2010 (2), Consiliul a numit membrii și supleanții în cadrul Comitetului consultativ pentru libera circulație a lucrătorilor pentru perioada 25 septembrie 2010-24 septembrie 2012, cu excepția anumitor membri.

               (2)

               Guvernul Italiei și cel al Ungariei au prezentat candidaturi pentru anumite posturi vacante,

         ADOPTĂ PREZENTA DECIZIE:
   Articolul 1
   Se numesc următorii membri și supleanți din Italia și Ungaria în cadrul Comitetului consultativ pentru libera circulație a lucrătorilor, pe perioada care expiră la 24 septembrie 2012:
   I.   REPREZENTANȚII GUVERNULUI

               Țara

               Membri

               Supleanți

               Italia

               Dna Grazia STRANO
               Dl Natale FORLANI

               Dl Daniele LUNETTA

               Ungaria

               Dna Eszter ENYEDI
               Dna Orsolya KISGYÖRGY

               Dna Hajnalka ERDŐS

   II.   REPREZENTANȚII ORGANIZAȚIILOR LUCRĂTORILOR

               Țara

               Membri

               Supleanți

               Italia

               Dna Ornella CILONA
               Dl Giuseppe CASUCCI

               Dna Ilaria FONTANIN

               Ungaria

               Dna Judit IVÁNYI dr. CZUGLERNÉ
               Dna Andrea AGÓCS

               Dl László KOZÁK

   III.   REPREZENTANȚII ORGANIZAȚIILOR PATRONALE

               Țara

               Membri

               Supleanți

               Italia

               Dl Armando OCCHIPINTI
               Dna Yasaman PARPINCHEE

               Dna Paola ASTORRI

               Ungaria

               Dna Terézia BOROSNÉ BARTHA
               Dl István KOMORÓCZKI

               Dna Adrienn BÁLINT

         Articolul 2
   Consiliul va numi membrii încă nenominalizați la o dată ulterioară.
   Articolul 3
   Prezenta decizie intră în vigoare la data adoptării.

      Adoptată la Bruxelles, 21 martie 2011.

            Pentru Consiliu

            Președintele

         MARTONYI J.

      (1)  JO L 257, 19.10.1968, p. 2.

      (2)  JO C 294, 29.10.2010, p. 1.


title: Decizia Comisiei din 13 iunie 2005 privind cooperarea Comunității cu Organizația pentru Alimentație și Agricultură în ceea ce privește în special activitățile Comisiei Europene în domeniul combaterii febrei aftoase

text:
Anunţ juridic important

|

32005D0436

Official Journal L 151 , 14/06/2005 P. 0026 - 0027 Official Journal L 349 , 12/12/2006 P. 0135 - 0136

		20050613Decizia Comisieidin 13 iunie 2005privind cooperarea Comunității cu Organizația pentru Alimentație și Agricultură în ceea ce privește în special activitățile Comisiei Europene în domeniul combaterii febrei aftoase(2005/436/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul sanitar-veterinar [1], în special articolul 12 și articolul 13,întrucât:(1) În contextul marilor epidemii de febră aftoasă izbucnite la sfârșitul anilor cincizeci, atât în Comunitate, cât și în țările vecine, a fost creată Comisia Europeană pentru Combaterea Febrei Aftoase (EUFMD) sub egida Organizației Națiunilor Unite pentru Alimentație și Agricultură (FAO).(2) În anii șaizeci, din cauza riscurilor crescute de introducere a unor sușe exotice de febră aftoasă în Europa, țările membre ale EUFMD au fost invitate să creeze un fond fiduciar destinat finanțării măsurilor de urgență care urmau să fie aplicate în Balcani, aceștia fiind principala cale de intrare a bolii în Europa continentală. Ulterior, acest fond a fost divizat într-un fond fiduciar 911100MTF/003/CEE, susținut de statele membre care erau, în același timp, membre ale Comunității și un fond fiduciar 909700MTF/004/MUL, susținut de țările membre ale EUFMD care nu erau la acea dată state membre ale Comunității sau care nu sunt încă state membre ale Uniunii Europene.(3) În conformitate cu articolul 4 din Directiva 90/423/CEE a Consiliului din 26 iunie 1990 de modificare a Directivei 85/511/CEE de stabilire a măsurilor comunitare de combatere a febrei aftoase, a Directivei 64/432/CEE privind problemele de sănătate animală care afectează schimburile intracomunitare cu bovine și porcine și a Directivei 72/462/CEE privind problemele de sănătate și inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe [2], vaccinarea profilactică împotriva febrei aftoase a încetat în interiorul Comunității în 1991.(4) În același timp, Decizia 90/424/CEE prevede, în mod expres, posibilitatea de a susține măsurile de combatere a febrei aftoase în țările terțe, în special cu scopul de a proteja zonele de risc din interiorul Comunității.(5) Adoptând Directiva 2003/85/CE a Consiliului din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a Deciziilor 84/531/CEE și 91/665/CEE și de modificare a Directivei 92/46/CEE [3], statele membre au reconfirmat interdicția vaccinării profilactice, extinzând în același timp posibilitatea de a se recurge la o vaccinare de urgență împotriva febrei aftoase.(6) Un anumit număr de focare de febră aftoasă declarate din 1992, în special în părțile Comunității limitrofe țărilor în care boala este endemică și o epidemie majoră de febră aftoasă în anumite state membre în 2001 necesită un nivel ridicat de conștientizare și de pregătire în ceea ce privește boala, inclusiv cooperarea internațională.(7) De asemenea, în țări vecine cu statele membre, au fost înregistrate focare și, în anumite cazuri, epidemii grave în ultimii ani, care sunt susceptibile să amenințe starea de sănătate a animalelor sensibile din Comunitate.(8) Ținând seama de apariția unor noi topotipuri ale virusului și de o deteriorare regională a situației în ceea ce privește combaterea bolii, Comunitatea, în strânsă cooperare cu EUFMD și utilizând fondul fiduciar 911100MTF/003/CEE, a susținut campanii de vaccinare de urgență în Turcia și în Transcaucazia.(9) În conformitate cu Decizia 2001/300/CE a Comisiei din 30 martie 2001 privind cooperarea Comunității cu Organizația pentru Alimentație și Agricultură în ceea ce privește, în special, activitățile Comisiei Europene în domeniul combaterii febrei aftoase [4], Comisia a încheiat acordul de punere în aplicare MFT/INT/003/CEE911100 (TFEU970089129) privind activitățile permanente finanțate de Comunitatea Europeană pentru combaterea febrei aftoase, care a funcționat cu succes până la 31 decembrie 2004.(10) Comunitatea Europeană și Națiunile Unite au semnat, la 29 noiembrie 2003, un nou acord-cadru financiar și administrativ care stabilește cadrul indispensabil pentru acordul între Comisia Comunităților Europene și Organizația Națiunilor Unite pentru Alimentație și Agricultură, semnat la 17 iulie 2003.(11) Se consideră necesară reînnoirea acordului de punere în aplicare între aceste două organizații internaționale și, ținând seama de Comunitatea extinsă, fixarea contribuției Comunității la fondul 911100MTF/INT/003/CEE la maximum 4,5 milioane EUR pentru o perioadă de patru ani. Bugetul fondului pentru 2005 ar trebui constituit din soldul resurselor acestuia la 25 ianuarie 2005 și dintr-o contribuție a Comunității care să permită atingerea unei sume în dolari SUA de 2 milioane EUR. Ulterior, cheltuielile vor fi finanțate prin transferuri anuale.(12) Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,DECIDE:Articolul 1(1) Soldul fondului fiduciar 911100MTF/INT/003/CEE (TFEU 970089129) este fixat la 55284 dolari SUA, în conformitate cu raportul final adoptat în cadrul celei de-a șaptezeci și una sesiuni a comitetului executiv al Comisiei Europene pentru Combaterea Febrei Aftoase (EUFMD) din 25 ianuarie 2005, de la Roma.(2) Începând cu 1 ianuarie 2005, obligația financiară a Comunității față de fondul menționat la alineatul (1) este fixată la o sumă maximă de 4,5 milioane EUR pentru o perioadă de patru ani.(3) Prima rată a sumei menționate la alineatul (2) pentru anul 2005 este compusă din următoarele elemente:(a) soldul menționat la alineatul (1) și(b) o contribuție a Comunității cu suma necesară pentru a atinge un total în dolari SUA de 2 milioane euro.(4) Cheltuielile efectuate de fond în cursul anilor 2005, 2006, 2007 și 2008 vor fi finanțate prin contribuții anuale ale Comunității care vor fi plătite respectiv în 2006, 2007, 2008 și 2009. Cu toate acestea, aceste transferuri vor depinde de disponibilitatea resurselor bugetului Comisiei.(5) Contribuțiile anuale ale Comunității, menționate la alineatul (4), se bazează pe raportul financiar întocmit de EUFMD la sesiunea anuală a comitetului executiv sau la sesiunea generală semestrială a EUFMD, acest raport fiind însoțit de o documentație detailată în conformitate cu normele Organizației Națiunilor Unite pentru Alimentație și Agricultură.Articolul 2(1) Un acord de aplicare privind utilizarea și funcționarea fondului fiduciar 911100MTF/INT/003/CEE (TFEU 970089129) este încheiat între Comisia Comunităților Europene și Organizația Națiunilor Unite pentru Alimentație și Agricultură pe o perioadă de patru ani, cu începere de la 1 ianuarie 2005.(2) Fondul fiduciar prevăzut la articolul 1 este gestionat de comun acord de către Comisie și EUFMD, în conformitate cu acordul de punere în aplicare prevăzut la alineatul (1) din prezentul articol.Adoptată la Bruxelles, 13 iunie 2005.Pentru ComisieMarkos KyprianouMembru al Comisiei[1] JO L 224, 18.8.1990, p. 19. Decizie, astfel cum a fost modificată ultima dată prin Regulamentul (CE) nr. 806/2003 (JO L 122, 16.5.2003, p. 1).[2] JO L 224, 18.8.1990, p. 13.[3] JO L 306, 22.11.2003, p. 1.[4] JO L 102, 12.4.2001, p. 71. Decizie, astfel cum a fost modificată prin Decizia 2002/953/CE (JO L 330, 6.12.2002, p. 39).--------------------------------------------------


Anunţ juridic important

|

52007BP0121(02)

2. Decizia Parlamentului European din 24 aprilie 2007 privind închiderea conturilor Eurojust pentru exerciţiul financiar 2005 (C6-0395/2006 - 2006/2162(DEC))

Jurnalul Oficial 074 E , 20/03/2008 p. 0234 - 0235

		2.Decizia Parlamentului European din 24 aprilie 2007 privind închiderea conturilor Eurojust pentru exerciţiul financiar 2005 (C6-0395/2006 — 2006/2162(DEC))Parlamentul European,- având în vedere conturile anuale finale ale Eurojust pentru exerciţiul financiar 2005 [1],- având în vedere raportul Curţii de Conturi privind conturile anuale finale ale Eurojust pentru exerciţiul financiar 2005, precum şi răspunsurile Eurojust [2],- având în vedere Recomandarea Consiliului din 27 februarie 2007 (5711/2007 — C6-0080/2007),- având în vedere Tratatul CE, în special articolul 276, şi Tratatul UE, în special articolul 41,- având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene [3], în special articolul 185,- având în vedere Decizia 2002/187/JAI a Consiliului din 28 februarie 2002 de instituire a Eurojust în scopul consolidării luptei împotriva formelor grave de criminalitate [4], în special articolul 36,- având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului [5], în special articolul 94,- având în vedere articolul 71 şi anexa V la Regulamentul său de procedură,- având în vedere raportul Comisiei pentru control bugetar şi avizul Comisiei pentru libertăţi civile, justiţie şi afaceri interne (A6-0120/2007),1. constată că situaţia conturilor finale anuale ale Eurojust pentru exerciţiile financiare 2004 şi 2005 se prezintă după cum urmează:Sursa: date Eurojust — Prezentul tabel rezumă datele furnizate de Eurojust în conturile sale anuale.(în mii EUR) |Contul de venituri şi cheltuieli pentru exerciţiile financiare 2004 şi 2005 || 2005 | 2004 |Venituri din exploatareSubvenţii comunitare | 11991 | 8726 |Venituri diverse | 59 | 397 |Total (a) | 12050 | 9123 |Cheltuieli de funcţionareAchiziţii de bunuri şi servicii | 4854 | 4476 |Cheltuieli cu personalul | 5149 | 4142 |Amortizare | 508 | 332 |Total (b) | 10511 | 8950 |Rezultatul exerciţiului financiar (a-b) | 1539 | 173 |2. aprobă închiderea conturilor Eurojust pentru exerciţiul financiar 2005;3. încredinţează Preşedintelui sarcina de a transmite prezenta decizie directorului administrativ al Eurojust, Consiliului, Comisiei şi Curţii de Conturi şi de a asigura publicarea acesteia în Jurnalul Oficial al Uniunii Europene (seria L).[1] JO C 266, 31.10.2006, p. 34.[2] JO C 312, 19.12.2006, p. 67.[3] JO L 248, 16.09.2002, p. 1. Regulament astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).[4] JO L 63, 6.3.2002, p. 1. Decizie astfel cum a fost modificată de Decizia 2003/659/JAI (JO L 245, 29.9.2003, p. 44).[5] JO L 357, 31.12.2002, p. 72.--------------------------------------------------


title: Decizia 2013/760/PESC a Consiliului din 13 decembrie 2013 de modificare a Deciziei 2013/255/PESC privind măsuri restrictive împotriva Siriei

text:
               14.12.2013

               RO

               Jurnalul Oficial al Uniunii Europene

               L 335/50

         DECIZIA 2013/760/PESC A CONSILIULUI
   din 13 decembrie 2013
   de modificare a Deciziei 2013/255/PESC privind măsuri restrictive împotriva Siriei
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere Decizia 2013/255/PESC din 31 mai 2013 a Consiliului privind măsuri restrictive împotriva Siriei (1),
   întrucât:

               (1)

               La 31 mai 2013, Consiliul a adoptat Decizia 2013/255/PESC.

               (2)

               Este necesar să se introducă derogări în Decizia 2013/255/PESC pentru a permite statelor membre să acorde sprijin activităților întreprinse de Organizația pentru Interzicerea Armelor Chimice (OIAC) în scopul eliminării armelor chimice din Siria în conformitate cu punctul 10 din Rezoluția nr. 2118 (2013) a Consiliului de Securitate al Organizației Națiunilor Unite (ONU).

               (3)

               De asemenea, este necesar să se aplice restricții în comerțul cu bunuri aparținând patrimoniului cultural al Siriei și care au fost scoase în mod ilegal din Siria, în scopul facilitării returnării în condiții de siguranță a acestor bunuri.

               (4)

               Derogarea de la înghețarea activelor în scopuri umanitare în temeiul Deciziei 2013/255/PESC ar trebui modificată pentru a se facilita furnizarea de asistență umanitară în Siria și a se evita riscul de a se abuza de fondurile sau de resursele economice deblocate. În acest context, fondurile ar trebui deblocate către ONU în scopul furnizării de asistență în Siria în conformitate cu Planul de intervenții de asistență umanitară în Siria (SHARP).

               (5)

               În plus, este necesar să se adauge o derogare de la înghețarea activelor pentru a permite procesarea plăților de către sau către o persoană sau entitate nedesemnată, datorate în legătură cu un contract comercial specific pentru produse medicale, alimente, adăpost, instalații sanitare sau igienă pentru folosință civilă.

               (6)

               Sunt necesare acțiuni suplimentare din partea Uniunii pentru a pune în aplicare anumite măsuri.

               (7)

               Decizia 2013/255/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2013/255/PESC se modifică după cum urmează:

               1.

               La articolul 1, alineatul (3) se înlocuiește cu următorul text:
               „(3)   Alineatele (1) și (2) nu se aplică vânzării, furnizării, transportului sau exportului de anumite echipamente, produse și tehnologii care ar putea fi utilizate în scopul represiunii interne sau pentru fabricarea și întreținerea de produse care ar putea fi utilizate pentru represiunea internă, sau furnizării de asistență tehnică sau financiară aferentă, în cazul în care un stat membru stabilește de la caz la caz că acestea sunt destinate pentru:

                           (a)

                           scopuri alimentare, agricole, medicale sau altor scopuri umanitare, sau pentru a fi utilizate în beneficiul personalului ONU ori personalului Uniunii sau al statelor sale membre; sau

                           (b)

                           activitățile desfășurate conform punctului (10) din Rezoluția 2118(2013) a Consiliului de Securitate al Organizației Națiunilor Unite și deciziilor corelate ale Consiliului executiv al OIAC, în conformitate cu obiectivul Convenției privind interzicerea dezvoltării, producerii, stocării și folosirii armelor chimice și distrugerea acestora („Convenția privind armele chimice”) și după consultarea OIAC.”;

               2.

               La articolul 3 se adaugă următorul alineat:
               „(3)   Alineatele (1) și (2) nu se aplică importului sau transportului armelor chimice sau de materiale conexe, din Siria sau originare din Siria, , efectuate în conformitate cu punctul (10) din Rezoluția nr. 2118(2013) a Consiliului de Securitate al Organizației Națiunilor Unite și cu deciziile conexe ale Consiliului executiv al OIAC, în concordanță cu obiectivul Convenției privind armele chimice.”;

               3.

               Se introduce următorul articol:
               „Articolul 13a
               Se interzic importul, exportul, transferul sau furnizarea de servicii de brokeraj pentru bunuri culturale și alte bunuri de importanță arheologică, istorică, culturală, științifică rară și religioasă care au fost scoase ilegal Siria sau în legătură cu care există motive întemeiate să se creadă că au fost scoase ilegal Siria la 9 mai 2011 sau după această dată. Interdicția nu se aplică dacă se demonstrează că bunurile culturale sunt returnate în siguranță proprietarilor legitimi din Siria.
               Uniunea ia măsurile necesare pentru a stabili bunurile relevante care fac obiectul prezentului articol.”;

               4.

               La articolul 28 alineatul (3), litera (e) se înlocuiește cu următorul text:

                           „(e)

                           necesare pentru scopuri umanitare, precum furnizarea asistenței sau facilitarea furnizării asistenței, incluzând materiale medicale, alimente, personal umanitar și asistență conexă, și cu condiția ca, în cazul deblocării fondurilor sau resurselor economice înghețate, fondurile sau resursele economice să fie deblocate către ONU în scopul furnizării sau facilitării furnizării de asistență în Siria în conformitate cu Planul de intervenții de asistență umanitară în Siria (SHARP).”

               5.

               La articolul 28 alineatul (3) se adaugă următoarea literă:

                           „(g)

                           necesare pentru evacuări din Siria.”;

               6.

               La articolul 28 se adaugă următorul alineat:
               „(12)   Alineatele (1) și (2) nu se aplică un transferului efectuat de sau prin Banca Comercială a Siriei de fonduri sau resurse economice provenite din afara Uniunii și înghețate după data desemnării acesteia, sau transferului efectuat de sau prin Banca Comercială a Siriei de fonduri sau resurse economice provenite din afara Uniunii după data desemnării acesteia, în cazul în care transferul corespunde unei plăți a unei instituții financiare nedesemnate datorate în legătură cu un contract comercial specific pentru produse medicale, alimente, adăpost, instalații sanitare sau igienă pentru folosință civilă, cu condiția ca statul membru relevant să determine, de la caz la caz, faptul că plata nu este primită în mod direct sau indirect de către o persoană sau entitate menționată la alineatul (1).”

         Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 13 decembrie 2013.

            Pentru Consiliu

            Președintele

         V. MAZURONIS

      (1)  JO L 147, 1.6.2013, p. 14.


title: 2014/930/UE: Decizia Consiliului din 16 decembrie 2014 cu privire la stabilirea componenței Comitetului Regiunilor

text:
               19.12.2014

               RO

               Jurnalul Oficial al Uniunii Europene

               L 365/143

         DECIZIA CONSILIULUI
   din 16 decembrie 2014
   cu privire la stabilirea componenței Comitetului Regiunilor

      (2014/930/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea Comisiei Europene,
   întrucât:

               (1)

               Articolul 300 din Tratatul privind funcționarea Uniunii Europene (TFUE) prevede regulile privind componența Comitetului Regiunilor.

               (2)

               Articolul 305 din TFUE prevede că Consiliul stabilește componența Comitetului Regiunilor. Numărul de membri nu poate depăși 350.

               (3)

               La 6 octombrie 2010, Comitetul Regiunilor a adoptat recomandări adresate Comisiei și Consiliului cu privire la viitoarea componență a Comitetului Regiunilor (1).

               (4)

               Echilibrul actual în ceea ce privește componența Comitetului Regiunilor ar trebui, pe cât posibil, să fie păstrat, deoarece este rezultatul unei serii de conferințe interguvernamentale.

               (5)

               Prezenta decizie are un caracter tranzitoriu, întrucât este adoptată pentru a aborda o problemă juridică specifică, și anume discrepanța care există între numărul total de membri ai Comitetului Regiunilor rezultat din conferințele interguvernamentale succesive și numărul maxim de membri prevăzut la articolul 305 din TFUE.

               (6)

               Prezenta decizie se adoptă în contextul unor circumstanțe specifice legate de Comitetul Regiunilor și nu constituie un precedent pentru componența niciunei alte instituții.

               (7)

               Prezenta decizie se reexaminează de către Consiliu, pe baza unei propuneri a Comisiei, la timp pentru mandatul Comitetului care va începe în 2020 sau, în orice caz, în vederea următoarei extinderi.

               (8)

               Reexaminarea se bazează pe rezultatele actualei decizii, și anume respectarea numărului de locuri stabilit prin prezenta pentru statele membre vizate de prezenta modificare. Ca urmare a acestei reexaminări, reducerea suplimentară a locurilor nu se va aplica statelor membre vizate de prezenta decizie.

               (9)

               Pentru a permite Comitetului Regiunilor să fie compus în conformitate cu articolul 24 din Actul de aderare a Croației până la sfârșitul mandatului actualilor membri, intrarea în vigoare a prezentei decizii ar trebui să fie amânată până la data respectivă,

         ADOPTĂ PREZENTA DECIZIE:
   Articolul 1
   Numărul membrilor Comitetului Regiunilor se stabilește după cum urmează:

               Belgia

               12

               Bulgaria

               12

               Republica Cehă

               12

               Danemarca

               9

               Germania

               24

               Estonia

               6

               Irlanda

               9

               Grecia

               12

               Spania

               21

               Franța

               24

               Croația

               9

               Italia

               24

               Cipru

               5

               Letonia

               7

               Lituania

               9

               Luxemburg

               5

               Ungaria

               12

               Malta

               5

               Țările de Jos

               12

               Austria

               12

               Polonia

               21

               Portugalia

               12

               România

               15

               Slovenia

               7

               Slovacia

               9

               Finlanda

               9

               Suedia

               12

               Regatul Unit

               24.

         Articolul 2
   Prezenta decizie intră în vigoare la data publicării în Jurnalul Oficial al Uniunii Europene.
   Prezenta decizie se aplică de la 26 ianuarie 2015.

      Adoptată la Bruxelles, 16 decembrie 2014.

            Pentru Consiliu

            Președintele

         S. GOZI

      (1)  CdR 137/2010 fin (https://dm.cor.europa.eu/corDocumentSearch/Pages/redsearch.aspx).


title: 2011/547/UE: Decizia Consiliului din 12 septembrie 2011 privind lansarea schimbului automatizat de date privind înmatricularea vehiculelor în România

text:
               20.9.2011

               RO

               Jurnalul Oficial al Uniunii Europene

               L 242/8

         DECIZIA CONSILIULUI
   din 12 septembrie 2011
   privind lansarea schimbului automatizat de date privind înmatricularea vehiculelor în România
   (2011/547/UE)
   CONSILIUL UNIUNII EUROPENE,
   având în vedere Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere (1), în special articolul 25,
   având în vedere Decizia 2008/616/JAI a Consiliului din 23 iunie 2008 privind punerea în aplicare a Deciziei 2008/615/JAI (2), în special articolul 20 și capitolul 4 din anexă,
   întrucât:

               (1)

               În conformitate cu Protocolul privind dispozițiile tranzitorii anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice, actele instituțiilor, ale organelor, ale oficiilor și ale agențiilor Uniunii adoptate înainte de intrarea în vigoare a Tratatului de la Lisabona continuă să producă efecte juridice atât timp cât aceste acte nu vor fi fost abrogate, anulate sau modificate în temeiul tratatelor.

               (2)

               În consecință, se aplică articolul 25 din Decizia 2008/615/JAI, iar Consiliul trebuie să decidă în unanimitate dacă statele membre au pus în aplicare dispozițiile capitolului 6 din respectiva decizie.

               (3)

               Articolul 20 din Decizia 2008/616/JAI prevede că deciziile menționate la articolul 25 alineatul (2) din Decizia 2008/615/JAI se adoptă în temeiul unui raport de evaluare bazat pe un chestionar. În ceea ce privește schimbul automatizat de date în conformitate cu capitolul 2 din Decizia 2008/615/JAI, raportul de evaluare se bazează de asemenea pe o vizită de evaluare și pe un test-pilot.

               (4)

               În conformitate cu dispozițiile de la punctul 1.1 din capitolul 4 al anexei la Decizia 2008/616/JAI, chestionarul elaborat de grupul de lucru competent al Consiliului se aplică fiecăruia dintre schimburile automatizate de date și trebuie să fie completat de un stat membru de îndată ce acesta consideră că îndeplinește condițiile pentru schimbul de date din categoria de date corespunzătoare.

               (5)

               România a completat chestionarul privind protecția datelor și chestionarul referitor la datele privind înmatricularea vehiculelor.

               (6)

               România a derulat cu succes un test-pilot împreună cu Țările de Jos.

               (7)

               O vizită de evaluare a fost efectuată în România, iar echipa de evaluare din Belgia și Țările de Jos a elaborat un raport privind vizita de evaluare și l-a înaintat grupului de lucru competent al Consiliului.

               (8)

               Un raport general de evaluare, care prezintă rezultatele chestionarului, vizita de evaluare și testul-pilot referitor la datele privind înmatricularea vehiculelor, a fost înaintat Consiliului,

         ADOPTĂ PREZENTA DECIZIE:
   Articolul 1
   În scopul căutării automatizate a datelor privind înmatricularea vehiculelor, România a pus în aplicare pe deplin dispozițiile generale privind protecția datelor din capitolului 6 din Decizia 2008/615/JAI și poate primi și furniza date cu caracter personal în temeiul articolului 12 din respectiva decizie începând cu data intrării în vigoare a prezentei decizii.
   Articolul 2
   Prezenta decizie întră în vigoare la data adoptării.

      Adoptată la Bruxelles, 12 septembrie 2011.

            Pentru Consiliu

            Președintele

         M. DOWGIELEWICZ

      (1)  JO L 210, 6.8.2008, p. 1.

      (2)  JO L 210, 6.8.2008, p. 12.